IMDC leZapu Zizasebenzelana Kukhetho
Abakhokheli bamabandla womabili bathi amabandla abo aselobelane isivumelwano sokusebenzelana ndawonye kukhetho oluzayo.
WASHINGTON DC — Umkhokheli weMDC uMnu Welshman Ncube loweZapu uMnu Dumiso Dabengwa bathi amabandla abo aselobelane isivumelwano sokusebenzelana ndawonye kukhetho oluzayo. Ababili laba bethule isaziso lesi emhlanganweni abawenze lentathelizindaba koBulawayo ngoLwesihlanu. Bathe isivumelwano lesi sibamba amabandla womabili ngamandla ukuthi engaze akhulumisana lamanye amabandla ngokubambana engavumelananga wona wodwa kuqala. UMnu Dabengwa uthe iMDC leZapu zivumelene ukuthi ezigabeni lapho elinye lamabandla la elingafakanga umuntu wokulimela kukhetho, kuzamele lisekele lowo ofakwe ngelinye. Ukhetho luzakwenziwa mhlaka 31 kulinyanga. Esipha umzekeliso, uDabengwa uthe ilunga leZapu uMnu Roger Muhlwa, kasoze abe'sancintisa eBulawayo East ngoba sekhethe ukusekela uMnu David Coltart oweMDC. UMnu Ncube yena wazise ukuthi amabandla womabili aphakathi kokukhulumisana ngodaba lokuthi amelwe ngumuntu oyedwa kukhetho lokudinga umongameli welizwe. Wengeze wathi isivumelwano lesi sitsho ukuthi amabandla la azimisele ukuhlangana abe libandla elilodwa ngemva kokhetho kungakhathalekile ukuthi impumela imi njani. "Sizaqhubekela phambili sikhuluma lamakhansila ethu lamaMP lapho esilama-candidates 1-1 ndawo yinye sibancenga sibonisana ukuthi ongaphuma kukhetho ngubani," kutsho uMnu Ncube. "Indaba yomuntu ozancintisa kukhetho lukamongameli inkokheli yamabandla womabili izaqhubeka ikhulumisana sixwayisana ukuthi engxenye omunye wethu engadedela omunye kusale oyedwa." UMnu Ncube loDabengwa bakhweze amaphepha abo emthethwandaba weNomination Court kumaviki edluleyo besazisa ukuthi bazangena kukhetho lokudinga umongameli welizwe bemele amabandla abo. Abanye babazancintisa kulolukhetho bagoqela uMongameli Robert Mugabe ozamela ibandla leZanu PF lomkhokheli weMDC-T uMnu Morgan Tsvangirai. Ingcwethi ecubungula ezombusazwe uMnu Siphatho Ncube utshele iStudio 7 ukuthi kuqakathekile ukuthi amabandla la asebenzelane ndawonye ukuze uzulu wesabelo beMatabeleland athole abammeli abaqakathekisa ukwabiwa kwamandla kuzabelo.